**Ανακοίνωση – Δελτίο Τύπου**

**12 Μάη, Παγκόσμια Ημέρα των Νοσηλευτών: απαιτούμε λύσεις ΤΩΡΑ**

**Η 12η Μαΐου, παγκόσμια ημέρα των νοσηλευτών /τριων, βρίσκει το νοσηλευτικό κλάδο και γενικότερα όλους τους υγειονομικούς στην πρώτη γραμμή της μάχης για την αντιμετώπιση της πανδημίας.**

Η πανδημία βρήκε το **Εθνικό Σύστημα Υγείας** **υποχρηματοδοτημένο**, **αποδεκατισμένο** από προσωπικό και υλικοτεχνική υποδομή και **κατασυκοφαντημένο**. Οι πολιτικές που οδήγησαν εδώ και συνεχίζουν να εφαρμόζονται με ένταση, τίποτα θετικό δεν έφεραν και τίποτα θετικό δεν προοιωνίζουν για το μέλλον και τις ζωές των ανθρώπων.

**Χρειάστηκε η εκδήλωση της πανδημίας προκειμένου η Κυβέρνηση και το μνημονιακό πολιτικό προσωπικό να «ανακαλύψει» τον αναντικατάστατο ρόλο που έχει το Δημόσιο Σύστημα Υγείας και το προσωπικό που υπηρετεί σε αυτό.**

Παρόλα αυτά, ακόμα και σήμερα η πολιτική ηγεσία του Υπουργείου δεν κάνει ούτε ένα βήμα προκειμένου να αντιμετωπίσει τα χρόνια προβλήματα που αντιμετωπίζει το Δημόσιο Σύστημα Υγείας. Είναι χαρακτηριστικό ότι οι **μόνιμες προσλήψεις** προσωπικού έχουν παγώσει από τα τέλη του 2017, ενώ τα λειτουργικά κενά διευρύνονται και ταυτόχρονα η **προσωρινή και ελαστική εργασία** μέσω της πρόσληψης και **νέων συμβασιούχων εντείνεται**. Οι **προϋπολογισμοί λειτουργίας των Νοσοκομείων** και **οι δαπάνες για την υγεία** πορεύονται **μειούμενοι**, η ένταξη στα **Βαρέα και Ανθυγιεινά και η επέκταση του επιδόματος ανθυγιεινής εργασίας** χρησιμοποιείται στα πλαίσια της **επικοινωνιακής πολιτικής** από όλες τις **παλιές και νεόκοπες μνημονιακές πολιτικές δυνάμεις**, ενώ στο τραπέζι παραμένουν **οι πολιτικές των ιδιωτικοποιήσεων και της μετατροπής των νοσοκομείων σε ΝΠΙΔ**.

Και όλα αυτά την ίδια ώρα που καθημερινά παλεύουμε για απρόσκοπτη ροή μέσων ατομικής προστασίας, για δωρεάν τεστ για όλους, πολίτες και εργαζόμενους, για προμήθεια ιατροτεχνολογικού εξοπλισμού και υλικών.

**Στις 12 Μάη** θα **γιορτάσουμε την παγκόσμια ημέρα του Νοσηλευτή, διαμαρτυρόμενοι και τραγουδώντας!   
Στις 11 το πρωί στον προαύλιο χώρο** του Νοσοκομείου, λαμβάνοντας όλα τα απαιτούμενα μέτρα λόγω πανδημίας.

Διεκδικούμε

* **Δημόσια Δωρεάν Υγεία** για όλους. **Αύξηση των δαπανών για την υγεία, αύξηση του προϋπολογισμού** για το **ΕΣΥ**, **αύξηση** του **προϋπολογισμού** για το **Νοσοκομείο**. Να σταματήσουν οι ιδιωτικοποιήσεις και η μετατροπή των νοσοκομείων σε ΝΠΙΔ. **Ενίσχυση των δομών πρωτοβάθμιας περίθαλψης** προκειμένου να καλυφθούν οι ανάγκες όλων των πολιτών.
* **Προσλήψεις μόνιμου προσωπικού** για την κάλυψη των πραγματικών αναγκών του ΕΣΥ σε προσωπικού που ξεπερνούν τις πετσοκομμένες το 2011 οργανικές θέσεις των Νοσοκομείων**. Μονιμοποίηση όλων των συμβασιούχων.**
* **Μείωση** του χρόνου συνταξιοδότησης, με την **εφαρμογή του θεσμού των βαρέων και ανθυγιεινών**. Κατάργηση των αντιασφαλιστικών νόμων που μειώνουν δραματικά τις συντάξεις και αυξάνουν θεαματικά τα όρια ηλικίας.
* Αυξήσεις στους μισθούς. **Καμιά περικοπή, αντίθετα αύξηση και επέκταση του ανθυγιεινού επιδόματος**.
* **Κρίσεις** για την **επιλογή των υπηρεσιακών στελεχών** με βάση τα προσόντα και την εμπειρία, **όχι τοποθετήσεις** **και αναθέσεις**.
* Εφαρμογή της νομοθεσίας που αφορά το κυκλικό ωράριο στην νοσηλευτική υπηρεσία, με στόχο **ανθρώπινα προγράμματα εργασίας** και **ισότιμη αντιμετώπιση** όλων των εργαζομένων.
* Αύξηση του ωρομισθίου για νυκτερινά – Κυριακές – αργίες, με προοπτική το διπλασιασμό του.
* **Άμεση εφαρμογή των νόμων για την υγιεινή και ασφάλεια** (μέσα ατομικής προστασίας, μέτρα για την ασφαλή χορήγηση των φαρμάκων, πρόσληψη γιατρού εργασίας, αναβάθμιση του ρόλου της επιτροπής λοιμώξεων).
* **Διασφάλιση των επαγγελματικών δικαιωμάτων**, δημιουργία σύγχρονου καθηκοντολογίου, παροχή νομικής προστασίας των επαγγελματιών υγείας.

Καλούμε τους εργαζόμενους στο Νοσοκομείο, καλούμε όλο το λαό να αγωνιστούμε για ένα **δημόσιο σύστημα υγείας για όλους χωρίς αποκλεισμούς οικονομικούς ή άλλους,** **ανθρώπινες συνθήκες εργασίας και αξιοπρεπείς μισθούς!**

**Η υγεία είναι δημόσιο αγαθό και όχι εμπορεύσιμο είδος!**

**Άρτα, 10 Μάη 2020  
Το ΔΣ του Συλλόγου Εργαζομένων στο Νοσοκομείο και στα ΚΥ ν.Άρτας**